อย่าล้วงทุนสำรองประสารค้านรัฐบาล
ธปท.แย้มปัญหาหนี้กองทุนฟื้นฟูฯ สรุปไม่ลง ยันไม่ปล่อยเงินทุนสำรองไปใช้ในการฟื้นฟูประเทศ
30 ต.ค. 2565

ธปท.แย้มปัญหาหนี้กองทุนฟื้นฟูฯ สรุปไม่ลง ยันไม่ปล่อยเงินทุนสำรองไปใช้ในการฟื้นฟูประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า จากการหารือเรื่องการแก้ไขภาระหนี้ของกองทุนเพื่อการฟื้นฟูและพัฒนาระบบสถาบันการเงิน 1.14 ล้านล้านบาท กับกระทรวงการคลัง จนถึงขณะนี้ยังไม่สามารถสรุปได้ว่าแก้ไขอย่างไร จะให้ ธปท.เปลี่ยนไปรับภาระจ่ายดอกเบี้ยทุกปีแทนกระทรวงการคลังหรือไม่ 
ขณะที่แนวทางการหาเงินไปใช้ในการฟื้นฟูประเทศหลังน้ำท่วมที่รัฐบาลจะออกพันธบัตรขายให้ ธปท. นำเงินทุนสำรองไปซื้อลงทุน นายประสาร กล่าวว่า ก็ยังไม่อยากพูดว่าจะเป็นไปได้หรือไม่ แต่ ธปท.ไม่ต้องการใช้วิธีนำเงินทุนสำรองระหว่างประเทศไปใช้ มันเหมือนเอาปัญหามากองไว้ที่ ธปท.ก่อน ให้ตัวเลขขาดทุนสะสมมาอยู่ในบัญชี ธปท.แล้วค่อยกลับมาแก้ไขทีหลัง อันนี้ไม่เห็นด้วย 
“ธปท.ไม่อยากทำแบบนี้ คือเราไม่มีช่องทางหารายได้ และไม่อยากให้เวลามีปัญหา แล้วเอามากองไว้ที่ ธปท.ก่อน ปล่อยให้ติดลบเยอะๆ อะไรดีขึ้น ค่อยกลับมาทำให้ตัวเลขที่ติดลบไม่ติดลบ ซึ่งมันอันตราย การแก้ปัญหาแบบนี้มันจะทำให้คนในอนาคตมาว่าพวกเราได้ว่า คนรุ่นเราทำไมแก้ปัญหาอย่างนี้ เอาหนี้มาโปะเอาไว้ จริงๆ หนี้ที่ติดลบ คนก็ยังเชื่อมั่นใน ธปท. แต่ถ้าเยอะขึ้นคนอาจจะตั้งคำถามว่า ทำถูกหรือไม่ น่าจะเชื่อมั่นเชื่อถือต่อหรือไม่” นายประสาร กล่าว 
นายประสาร ยืนยันว่า หากจะมีการนำเงินทุนสำรองไปใช้ก็ขอยืนยันในหลักการว่า ต้องซื้อออกไป เพราะเงินในทุนสำรองระหว่างประเทศมีเจ้าหนี้ มีภาระในการไปซื้อสินทรัพย์ต่างประเทศมาสะสมและมีดอกเบี้ย ซึ่งถ้าจะออกพันธบัตรรัฐบาลมาแล้วให้ ธปท.ซื้อลงทุนโดยตรง ทำไม่ได้ กฎหมายห้ามไว้ ส่วนจะแก้ไขกฎหมายให้ทำได้หรือไม่ ก็ต้องดูดีๆ เพราะทุกวันนี้ไม่ใช่ ธปท.ไม่ถือในพันธบัตรรัฐบาล เพราะในการบริหารสภาพคล่องในการดูดซับสภาพคล่อง ธปท.จะเข้าถือพันธบัตรรัฐบาลหรือพันธบัตรเงินบาทอยู่แล้ว แต่ไม่ถือโดยตรงในตลาดแรก จะเข้าไปซื้อในตลาดรอง จึงต้องดูให้รอบคอบ
“คอนเซปต์ที่รัฐบาลอยากจะทำคือ โปะหนี้ไว้ก่อน ซึ่งปัจจุบัน ธปท.ก็ขาดทุน เพราะมีหนี้ในส่วนที่ต้องรับผิดชอบภาวะเศรษฐกิจประเทศโปะไว้อยู่ก่อนแล้ว จากการเข้าไปซื้อเงินตราต่างประเทศการเข้าไปซื้อสินทรัพย์เพื่อดูแลค่าเงินบาท ซึ่งยังเป็นบัญชีติดลบสะสมอยู่ 4 แสนล้านบาท แต่ภาระนี้คิดว่าจะสามารถลดการติดลบนี้ลงได้ ถ้าเข้าสู่ภาวะปกติ” นายประสาร กล่าว